《寄怀屈翁山客雁门 其二》
清代·梁佩兰

乘螭游不周，垠堮骋八荒。在昔为灵均，君也今颉颃。

入秦纪山川，葱郁怀帝王。想见登太华，天风吹衣裳。

三峰坠黄河，日月背后行。瞻礼白帝宫，赋诗一百章。

英声流琴笙，古色当琥璜。引手接天河，众星随低昂。

遥望赫运台，云气如牛羊。矫首至再三，枉矢飞天狼。

感慨亦何为，宇宙原秕糠。

作者简介：梁佩兰（1629 ～1705）清初诗人。字芝五，号药亭、柴翁、二楞居士，晚号郁洲，广东南海人。年近六十方中进士，授翰林院庶吉士。未一年，遽乞假归，结社南湖，诗酒自酬。其诗歌意境开阔，功力雄健俊逸，为各大诗派一致推崇，被时人尊为“岭南三大家”与“岭南七子”之一。 著有《六莹堂前后集》等。